P R E S S E M E D D E L E L S E

**Sådan bliver fremtidens supply chain i fremstillingsindustrien**

**Fremstillingsindustrien er ved at forandre sig for at tilpasse sig morgendagens krav fra kunderne. Midt i det hele er forsyningskæden, der kommer i centrum og bliver en katalysator for fremtidige vellykkede forretningsmodeller. Det afslører et nyt Whitepaper fra DHL Customer Solutions & Innovation, der har set på hvad der vil kendetegne produktionsvirksomheder fra år 2025 og frem.**

**Vallensbæk d. 19. november 2015:** ”Kunderne vil forvente bredere og mere tilpassede produktporteføljer. Og i kombination med skiftende vækst på forskellige markeder og nye teknologier som fx 3D-print samt en mangel på kvalificeret arbejdskraft, vil det få virksomheder til at genoverveje deres nuværende supply chain-modeller,” siger Claus Lassen, der er adm. direktør for DHL Express i Danmark.

Globalt set står fremstillingsindustrien for 17% af BNP og 14% af den samlede globale beskæftigelse. Dermed er fremstillingsindustrien motoren i den globale handel. Hele 70% af den samlede globale handel stammer fra produktionsvirksomheder. På den baggrund fremhæver forfatterne til rapporten, at supply chain løsninger skal være regionaliseret, indbyrdes forbundne og mere robuste og bæredygtige. Samtidig skal de være mere adrætte for at passe til skiftende markedstendenser, skræddersyede produkter og øgede krav til at overholde særlige regler.

”Den gode nyhed er, at det bliver en spændende fremtid, vi går i møde. Den knapt så gode nyhed er, at virksomhedernes forsyningskæder bliver mere komplekse i fremtiden. Det vil stille langt større krav til den enkelte leder og den enkelte virksomhed for at kunne klare sig i konkurrencen,” siger Claus Lassen.

**Genbrug fra andre brancher**

Det nye whitepaper fra DHL skitserer en række betydningsfulde tendenser inden for økonomi, miljø, politik, samfund og teknologi og hvilke konsekvenser, de vil få for fremtidens forsyningskæder.

”Vi kan se, at produktionsvirksomheder allerede nu er i gang med at omstille sig for at blive mere kundeorienterede og konkurrencedygtige. I fremtiden vil dette også omfatte intelligent og bæredygtig produktion og nye samarbejdsmodeller langs hele værdikæden. Det betyder imidlertid også, at forsyningskæderne i en global verden er nødt til at være mere regionaliserede for hurtigt at kunne imødekomme kundernes behov. Samtidig vil der i sagens natur være et stigende antal landespecifikke regler og retningslinjer, der skal overholdes,” siger Claus Lassen.

Flere produktionsvirksomheder er allerede med stor succes i gang med at implementere nye og innovative supply chain koncepter, der kan udnyttes på tværs af hele sektoren. Men derudover peger DHL’s whitepaper også på, at der er en række veletablerede koncepter i andre brancher som fx bilindustrien og hos teknologivirksomheder, der sagtens kan finde anvendelse blandt produktionsvirksomheder.

DHL’s whitepaper “Building the World – A DHL Perspective on Future Engineering & Manufacturing Supply Chains” kan hentes her: <http://www.dhl.com/emtrends_whitepaper>

**For yderligere oplysninger, kontakt venligst:**

Claus Lassen, adm. direktør i DHL på telefon: 72 39 75 00.

Evt. billeder kan findes her: <http://www.mynewsdesk.com/dk/dhl-danmark/latest_media>

DHL er verdens førende firma i logistikbranchen. DHL’s mange divisioner tilbyder en uovertruffen portefølje af logistikydelser lige fra national og international levering af pakker, internationale ekspresforsendelser, vej-, luft- og søtransport til supply chain management i industrien. Med flere end 325.000 medarbejdere i over 220 lande og områder over hele verden forbinder DHL mennesker og virksomheder sikkert og pålideligt og sørger for de globale handelsstrømme. Og med specialiserede løsninger til vækstmarkeder og industrier, herunder e-handel, teknologi, life science og sundhedspleje, energi, biler og detailhandel, samt en gennemprøvet forpligtelse til at udvise ansvarlighed og en uovertruffen tilstedeværelse på vækstmarkederne, er DHL i den grad positioneret som “The Logistics company for the world”. DHL er en del af Deutsche Post DHL Group. Den realiserede omsætning var i 2014 på mere end 56 milliarder euro.